钦定古今图书集成/明伦汇编/人事典/第024卷 > 册府元龟 > 《姿表》
## 钦定古今图书集成/明伦汇编/人事典/第024卷 > 册府元龟 > 《姿表》

《洪范》五事：一曰貌，貌曰恭。是以八彩重瞳，表唐尧、虞
舜之异；龙颜日角，彰汉高、光武之奇。大勋既协于天
人，纯粹必形于体貌。自继统之外，代有其君。至若姿
表端庄，神明爽迈，方颐大口，龙颡钟声。或贵兆已形，
致异人之默识；或天光峻发，使外国以仰观。亦有瞻
顾非常，眉目如画，挺神仙之骨格，仪鸾凤之仪容。若
加之以才智辩明器度雄远。皆可亚“《真人》之奇表”绍
有国之基局也。